
# Учурымлы ёл 


## АДРЕССИЗ МЕКТЮП 


Эсма аптенинъ тек бир огълу бар эди. 

Лякин севимли эвляды дженкке кеткенден сонъ ондан 
ич бир тюрлю хабер-тебер кельмеди. 

Шимди Эсма апте бир озю яшай. 

Сой-акърабасы да ёкъ. 

Юреги пек тарсыкъкъан вакъытларда къолум-къомшугъа 
кирип чыкъа. 

Я да: «Умют дюньясыдыр, белькн бир кунь о пейда олур» 
деп, юрек аджысыны тынчландырмагъа тырыша. 


Эсма апте бизге кельгенде анам джан- юректен къувана. 

Олар экиси де миндер устюне чёкип отура да, 
фильджанларындаки къара къавени ичип, саатларнен 
дертлешелер. 


Анамнынъ талийи Эсма аптенинъкине ошай. 

Меним агъам да дженктен къайтып кельмеди. 

Военкоматтан алынгъан уфачыкъ кягъыт агъамнынъ 
ватан огърундаки урушларда Перекоп янында къараманджа 
эляк олгъаныны бильдирди. 


Мына шимди де олар кедернен ах чекнп, эвлятларыны 
хатырлайлар. 


— Огълум, Шевкет, сандыкътаки мектюпнн бир даа 
окъучы, — деп анам манъа айланды. 


Мен элимдеки китапны ташлап, янаша одагъа чыкътым. 

Мектюп энъ къыйметли бир хатыра оларакъ 
сандыкънынъ тюбюнде сакълы тура. 

Бу мектюпни анам эзберден биле. 

Лякин, юрегине асретлик кедери толушкъан ве баш 
урмагъа ер тапмагъан заманларында, кене бу мектюпни 
манъа окъуттыра. 

Мен озюм тыпкъы-тыпкъына агъама ошагъанымдан, 
мектюпни окъугъанда козьлеринн менден алмай, бу 
саниелерде мени агъам деп зан этсе керек... 


Анам агъамны фронткъа озгъаргъанда коюмизде тек бир 
къартлар ве балалы къадынлар къалгъан эдилер. 

Чокъкъа бармадан коюмиз душман элине кечти. 

Куньдюзимиз геджеге чевирильди. 

Энди сакъаллы къартлар баштаки киби чубукъларыны 
тютетип кипарислер янында топлашып, яшларгъа 
озьлерининъ эвельде корип кечирген яшайышлары 
акъкъында икяе этип отурмайлар—шимдики яшлар озьлери 
энъ агъыр сынавдан отьмекте эдилер. 

Ёл янында чалынмагъан ашлыкълардан кельген бодене 
сеслерн тынды; баштаки киби чельде отлап тойгъан тавлы 
сыгъырлар да койге къайтып кельмегенлер, кельселер де 
оларны къаршылап алмагъа киши екъ. 


Геджелери къара кокни сары-сары ёлакълар сызгъалан, 
узакътан насылдыр бир терен давушлар эшитиле. 

Бирден сескенген киби, ер гурюльдей ве эвлернинъ 
диварлары сарсылгъанындан пенджере джамлары къырыла. 


Мына шу къоркъунчлы геджелернинь биринде, 
орталыкъ топ-тюфек давушына богъулгъан бир вакъытта, кок 
юзюни шемшекдай ярып, балкъылдап янгъан бир шей лиман 
ичине келип тюшти. 

Онынъ топракъкъа урулывындан ве патлавындан ер 
тепренди, пенджерелер сарсылды. 

Анам мени дерал къучагъына алып, азбаргъа чапып 
чыкъты да, узакътаки янгъындан къан тюсюне 
бояланаяткъан лимангъа козь тикип: 


— Кезлевге еталмады завалы!.. — деди къайгъылы 
сеснен. 


Тамам шу арада кок юзюнден энмекте олгъан акъ бир 
шей козьлериме илишти. 

Ерден ёллангъан къуршунлар, атешли окълар киби, онъа 
къаршы учтылар. 


Арадан бир къач дакъкъа кечер-кечмез немсе 
солдатлары мотоциклетлерини гурюльдетип, кой ичинден 
лимангъа тараф ашыкътылар. 

Бираздан эки кере пыштав атышы ве автомат давушлары 
эшитильди. 


Сонъ, эр ер тынып къалды. 


Шу гедженинъ бузлу сабасында немселер ич бир 
адамгъа лиман тарафына кетип-кельмеге рухсет этмедилер. 

Анда, къумлу ялыда душман тарафындан атылып 
ольдюрильген совет учуджысы серилип ятмакъта эди. 

Душман аскерлери койлюлерге оны коммеге изин 
бермедилер. 


Лякин балалар ичюн ясакъ этильген шей бармы я!.. 

Эки куньден сонъ биз лимангъа барып чыкътыкъ. 

Учуджынынъ джеседи козьден гъайып олгъан. 

Бираз авлакъта кучючик бир обачыкъ — бельгисиз 
къараманнынъ къабири пейда олгъан. 


Биз янгъан самолётны бусь-бутюн тешкерип чыкътыкъ 
ве оны бир даа тамир этип учуртмакь мумкюн олмагъанына 
инанаджагъымыз биле кельмеди. 

Къара свастикалы самолетларны урып тюшюрмек ичюн 
биринджи ким учаджагъы акъкъында арамызда кунь 
эвельден дава башлады. 

Давамыз аз къалды котекке чевириле эди... 

Мен балаларнынъ арасында энъ кучюги эдим. 

Шай экен бойле бир муим меселе чезильгенде онда 
меним иштирак этмем затен керек танылмады. 

Учмагъа акъ талап этмек бир якъта турсын, бу акъта 
меннен лаф биле этмедилер. 


Мен джаным агъыргъанындан балалардан айрылып, 
чытырманлы когем тереклери арасында юрьдим. 

Юре-юре кене къуршунларда тельме-тешик олгъан беяз 
парашютнинъ юксек пытакъларгъа чырмашып къалгъан 
ерине келип чыкътым. 

Оны пытакълардан анырып алмакънынъ ич имкяны ёкъ 
эди. 

Аягъымнен чюрюген япракъларны къарыштырып 
башладым. 

Меним бутюн хаялым наган тапмакъ ве о наганнеи яваш- 
яваш ешиль козь фрицлерни атмакъ эди. 

Эм де таптым! 

Лякин, наган дегиль де, кенарлары азачыкъ куйген 
планшет таптым. 

% Онынъ устюндеки къапы уютмадан эди ве онынъ 
тюбюнде Къырымнынъ харитасы бар эди. 


Мен къувангъанымдан бакъырып джибердим. 

Меним сесиме балалар топлашын чапып кельдилер ве 
буюк меракънен планшетни тутып-тутып бакътылар. 

Олар атта планшетни денъишмекни, яни, онынъ ерине 
манъа самолётта биринджи учмакъ акъкъыны теклиф 
эттилер. 

Мен исе, ачувым къатты олгъанындан разылыкъ 
бермедим. 

Тез-тез планшетни къойнума тыкъып, пытакълар 
арасындан ёл къармалап зувмагъа башладым. 

Немселер корьмесин деп, къоркъудан артыма-огюме 
бакъа-бакъа чапып эвимизге къайтып кельдим. 


О планшетнинъ ичинден бир мектюп чыкъты. 

Конверти устюнде адреси ёкъ эди. 

Шунынъ ичюн мектюп бу вакъыткъадже бизде сакълы 
къалды. 

Анамнынъ шимди хатырлагъаны да ана шу мектюп. 


Эсма аптенен анам фильджанларыны табакъ устюне 
къойып, козьлерини манъа тиктилер. 

Мен, энди къачынджы кередир, бу сарарып къалгъан 
конвертни ачып, ондан мектюпни чыкъардым ве окъумагъа 
башладым: 


«Азиз анайым! 

Мен эр бир учушымдан сонъ, санъа мектюп язам. 

Лякин, оларны санъа ёлламанынъ чареси екъ. 

Фашистлерни топрагъымыздан айдап чыкъаргъан сонъ, 
санъа бир торба мектюп алып барырым. 


% Сыкъ-сыкъ коюмизнииъ устюнден учып кечем. 

Эвимизнинъ янтайып къалгъан диварларыны корем. 

Дженктен сонъ, аначыгъым, янъы эв къурармыз. 

Сени азбарымызда корерим деп, самолётымны 
алчакълатам ве коюмизнинъ устюнден бир кере айланам. 

Къоркъудан тапылгъан тешиклерге сакълангъан 
душманларны корем. 

Козьлюгимни манълайына котерип, козьлеримни керип- 
керип бакъам. 

Лякин, сен манъа корюнмейсинъ. 

Оджагъымыз да тютемей»!. 

Агъачынъ олмаса керек... 

Сабыр эт, анайым. 


Дженктен сонъ санъа араба-араба агъач кетиририм, 
сыджакъ оджакъ башында бу дешет йылларнынъ сувугъыны 
да, ачлыгъыны да, къайгъысыны да унутырсынъ. 


Диварлары ичинде сен ильки кере меним сесимни 
эшиткен алчакъ эвчигимиз ичюн, чевресинде джайылып, 
манърашып къонлар отлагъан чёллер ичюн, анам, мен 
мукъаддес гъалебе саатыны якъынлаштырмагъа бутюн 
кучюмни аямам. 


Душманнынъ дёрт «мессершмидт» самолётыны урып 
тюшюрдим. 

% Чареси олса эди, бу ава айдутларынен коюмиз 
устюнде тутушыр эдим, о вакъыт сен де ерден сейир этип, 
огълунънынъ ватан огърунда йигитлердже урушкъаныны озь 
козьлеринънен корер эдинъ. 


Тюневин коюмиз кенарындаки «Эски мезарлыкъкъа» 
бомба ташладым. 

Буны юрек аджынтысынен яптым. 

Онда бабамнынъ да къабири бар... 

Лякин, не чаре, фашистлер къабирлернинь баш 
ташларындан озьлерине атеш ювалары ясап, анда зенит 
топларыны ерлештиргенлер. 

Эсаплашув сааты якъынлашаятыр, биз мытлакъ 
енъермиз! 


Сабыр эт, анайым, бекле мени. 
Мен мытлакъ къайтып келирим. 


Шимди кене душмангъа къаршы учаджакъмыз. 
Ашыкъам. 


Огълунъ Эскендер.» 


Эсма апте къыбырдамай отура. 

Бетинде индже слакъ-ёлакъ бурюшиклер онынъ 
вакъытсыз къартайгъаныны косьтерелер. 

Онынъ бакъышы тюшюнджели, козю огюнде гуя 
догъгъан кою джанланды: Эсма апте анда о вакъыт, юреги 
бир шей сезген киби, терен теляшнен, огълуны фронткъа 
озгъаргъан эди, бираз вакъыттан сонъ исе, акъайыны да 
дагъгъа, партизанларгъа озгъарды. 


Къолундаки фильджанда ичилип битмеген къаве сувып 
къалгъан... 


О терен кокюс кечирди ве талгъын сеснен: 
— Менимкининъ де ады Эскендер эди... — деди. 


Агъыр ве муляйим табиатлы бу къартийге гонъюль 
алыджы, теселли бериджи сёзлер айтмакъ истедим, лякин, 
онынъ кедерли дуйгъуларыны сюслендире биледжек 
сёзлерни къайдан тапарсынъ! 


Анам терен кокюс кечирип, мектюпни элине алды. 


— Эсма енге, меним тонгъучым къайтылмаз ёлларгъа 
кетти, ватан ичюн вефат этти. 

Иште, биринджиси ерине экинджиси осеятыр, деп 
козьлеринен мени ишарет этти. 

— Бу йигитнинъ мектюбини сиз алынъыз. 

Ола билир, оны да анасы беклейдир. 

Кимерде бир ачар, окъурсынъыз. 

Буны огълунъыз яза, деп эсапланъыз иште... 


Эсма апте мектюпни мукъаддес бир шей киби алып, 
къойнына сокъты. 


— Сагъ ол, чокъ сагъ ол, — деди о самимийликнен. 

— Бу мектюпни мен эр даим къойнумда, юрегим устюнде 
ташырым. 

Умют дюньясыдыр, бир кунь ола бельки огълум да пейда 
олур... 

Къайда барсам, ашыкъып эвге къайтам, умютим шунда 
ки, чюнки, ольди деген кягъыты кельмеди де... 

Бир сойлары пенсия пешинден чапкъалап юрдилер. 

Мен исе, бир ерге аслы бармадым, эм сорамадым. 

Кереги ёкъ, пенсияда, бойле кягъыт да... 

Ярабби, къайдан келе асла бу дженклер бизим 
башымызгъа?.. 


Иште ойле о, аналарнынъ юреклери — дженкте гайып 
олгъан огъулларыны эп беклейлер. 

Ольди деселер де беклейлер. 

Озьлерннинъ козьлери юмулгъандже беклейлер. 


Мен ашыкъып балконгъа чыкъам. 
Мен бутюн дюньягъа къычырмакъ истеим: 


— ИНСАНЛАР! 

Аналарынъызнынъ юреклери насыл теляшнен 
чапалагъанына бир бакъынъыз!.. 

Олар лянетлеген эр шейге лянетлер ягъдырынъыз! 

О вакъыт дюньяда ич бир тюрлю яманлыкъ къалмаз. 


## Учурумлы ёл 


Тозлу, чакъыл тёшельген къышлакъ ёлу узакъларгъа 
кете ве памукъ тарлаларынен къурашкъан багъ-багъчалар 
ичинде гъайып ола. 

Ел бою, чанталарыны саллап, учь огълан адымлай. 

Ташларны шытырдатып, футбол киби тепелер. 

Олар якъынлашкъанда, ёл четинде гурь оськен дут 
тереклериндеки торгъайлар суса, кечип кеткен сонъ исе кене 
пытакътан пытакъкъа уча, чивильдеше эдилер. 


— Уф, — деди Салим такъиесини чыкъарып. 


— Даа узакъ, — деп иляве этти Решид. 
Бойле юрсек биз акъшамгъа да етишип барамамыз. 


— Мен болдурдым, достлар, келинь азчыкъ 
раатланайыкъ, — деди Салим. 


Олар дут терегининъ салкъынына кечип, арыкъ боюнда, 
ешиль отчыкълар устюне отурдылар. 

Салим чантасындан бир пите чыкъарып. 

учьке больди, балалар чайнай башладылар. 


Копчеклерини чыйкъылдатып, араба кечти. 


— Абибулла агъа, бизни де алтынджы бригадагъа алып 
кетсенъиз,— деп багъырышты балалар, араба артындан 
чапып. 

Арабаджы атынынъ тельбевини чекти. 

Балалар юксек копчеклерге тырмашып, арабагъа 
миндилер. 


— Къана, таксини къаергедже айдайыкъ?— деди 
арабаджы ёлджуларгъа чевирилип. 


— Алтынджы бригадагъа! 


— Алтынджы? 
О къадар узакъта не къыдырасынъыз я? 


— Алтынджы бригадада Суннат ака деген адам яшай. 

О Берлингедже баргъан. 

Гъалебе куню биз дженкчилернен корюшюв 
кечиреджекмиз. 

Бу меселени анълатмагъа кетемиз. 


— Сизге Берлингедже баргъан дженкчилер керекми? — 
деди арабаджы, кулип. 


Лякин, ким олса да, дженк акъкъында яхшы икяе этмеге 
бильмели. 


Ат, узун ялыныны силькитип, тез-тез кете эди. 

Араба таш чакъыллар устюнде секриклей, гъыджылдай, 
лафкъа кедер эте эди. 

Бир къач дакъкъа сусып отурдылар. 

Сонъ арабаджы: 


— Мен шаир дегилим, дюльбер лаф этмеге бильмейим, — 
деди. 


Сейленсенъ де эр шейни анълай. 
Бираз сускъан сонъ, девам этти: 


— Мен, сизнинъ яшынъыздаки огъланчыкънынъ дженк 
маалинде башындан кечиргенлерини икяе этмек истейим. 

О, эбет, фашистлернинъ ювасынадже, шу Берлингедже 
баргъаны ёкъ... 

Чюнки о заман он бир, он эки яшларында эди 
Душмангъа къаршы автомат, я да пулеметтан атеш де 
сачкъаны ёкъ. 

Бунынъ ичюн силясы да ёкъ, кучю де ёкъ эди. 

Лякин, о огъланчыкъ чин пионер эди. 


Балалар, яхшыджа ерлешип, меракълы икяе динълемеге 
азырландылар. 


— О огъланчыкъ кичкене, Айсерез деген койчикте яшай 
эди, — девам этти арабаджы. 

— Вадиде кичкене, копюктен даима бем-беяз тюслю 
олып озенчик акъа эди. 

Адамлар эвлерини таш устюнде къура, ашада, вадиде 
исе, берекетли топракъта багъ-багъчалар осьтюре эдилер. 

Шойле бир аджайип манзараны тасавур этинъ: эр ер 
таш, чакъыл, оларнынъ ортасында, гуль киби койчик... 

Эр баарь байырлар ешере, гуллери тёшеле эдилер. 

Бу маальде къыз ве огъланчыкъларгъа дагъгъа чыкъып 
кетмек буюк бахт эди. 

Огълан балалар сыгъыр, эчки ве къозуларны отлата, 
къызлар исе, гуль джыя ве гуль таджы ясап, аналарындан 
эшиткен дюльбер йырларыны йырлай эдилер. 

Огъланлар дженк оюныны ойнай, къаяларгъа тырмаша, 
къобаларгъа сакълана эдилер... 


Арабаджы джебинден кисесини чыкъарды, сигар ясады, 
кескин тютюнни арды-артындан бир-эки тартты ве сонъ 
девам этти: 


— Куньлеринъ биринде кою кокюнде дженк гудюрдиси 
къопты. 

Етишкен осьмюрлер ордугъа кеттилер. 

Силя тутмагъа ярагъанлар исе дагъгъа котерильдилер. 

Гедже-куньдюз ер ве кокни сарсытып душман кельгенде, 
койде тек къарт-къурт ве бала-чагъа къалгъан эди. 

Агъыр куньлер кельди, атта кунеш де къап-къара корюне 
эди. 

Балалар энди дагъгъа къачмай, ойнамай эдилер. 

Чюнки, энди дженк оюн дегиль де, акъикъат эди. 

Узун къыш акъшамлары кимлернинъдир аягъы астында 
къар гъычырдай, сонъ бу адамлар чувалларгъа отьмек ве 
пенир юкленип, кене дагъда гъайып ола эдилер. 


О сене къарлы къыш эрте кельди. 

Юксек къар дагъ ёлларыны къапатты, къаялар уджунда 
ель увулдады. 

Фашистлер партизанларгъа къаршы тинтювни 
вакътынджа токътаттылар. 

Лякин, партизанлар да койге ничюндир келип 
оламайлар... 


Куньлернинъ бирииде Зейнеп къартийчик къарт чобан 
Мустафанынъ эвине кельди. 
Козьяшларыны сюрте-сюрте: 


— Сен бутюн омрюнъни шу дагълар ичинде кечирдинъ, 
шайтан бильмеген сокъакъларны сен билесинъ, — деди. 

— Партизанларгъа барсанъ да, меним огъланчыкъларым 
Аметнен, Селяметнинъ сагъ-эсен экенлерини бильсенъ. 


— Э, къартий, дагъда юрип олсам отурыр эдимми мен 
мында?—деп джевапланды тапчан устюнде яткъан Мустафа 
акъай. 


— Фашистлер тезден къой ве эчкилеримизни тартып 
аладжакъларыны айттылар. 

Десе энди бир баш мал да туттырмайджакълар? 

Бала-чагъа сютсюз къалгъаны-къалгъан... 

О гъариплер де анда ач-чыплакъ аллары насылдыр 
экен... 


— Айванларны керчектен аладжакъ экенлерми? 
Къартий агълавуны токътамай баш саллады. 


— Абибулла! — деп чагъырды къартбаба торунына. 
— Оджакъ устюнде асылы чызмаларымны кетирчи, 
балам, къуругъандыр энди бельким... 


— Сизге юрмек мумкюн дегиль де, я, къартбаба! —деди 
торуны чызмаларны котерип кирип. 


— Не япайым, балам, муим ишим бар... 


Къарт башкъа ич бир шей айтмай кийинди, чыкъып 
кетти. 

О къайткъанда къаранлыкъ тюшкен эди. 

Акъшамлыкъ сувда пиширилген къартоп сувып 
башлагъан эди. 

Къартбабай тюшюнджели, кедерли эди. 

Азачыкъ къапынып, четке чекильди. 

Абибулланынъ анасы софра джыйыштырып башлады. 

Къартбабай элини торунынынъ омузына къойды. 


— Санъа бир шей айтмакъ истейим,— деди о 
Абибулланынъ козюне дикъкъатнен бакъып. 


Ананъ да эшитсен. 
Джемаат санъа муим бир вазифе юкледи... 


— Насыл вазифе экен о я?—деди четтен анасы. 


— Адамнынъ сёзюни больме, отур да динъле, деди 
къартбабай. 

— Бу ишни мен озюм япмагъа борджлу эдим. 

Дагъны мен къадар кимсе бильмей. 

Лякин, бу аякълар бармы, бу аякълар!.. 

Абибулла меннен чокъ кезгендир, чокъ сокъакъларны 
биле, шаймы? 


Къарт торунына суаль назары ташлады. 
— Э, билем, къартбаба, — башыны саллады Абибулла. 


— Бугунь гедже койдешлеримиз азбарымызгъа къой ве 
эчкилерини айдап келеджеклер. _ 

Танъ маалинде сек оларны «Иырлагъан дереге» айдап 
кетеджексинъ. 

Беджерирсинъми? 


— Беджеририм. 


— Баба! 
Сен не, баланы эляк этеджек оласынъмы шу?— деди 
анасы агълап. 


— Баламы, акъаймы, ким экенини ярын анъларыкъ,— 
деди къартбабай, къызына бакъмамагъа тырышып. 

— Айванларны артыкъ койде къалдырмакъ хавфлы... 

Ярын олмаса о бирси кунь тартып алырлар. 


— Дагъдан кечильмез шимди!.. 
— Узакъ кетме, — деди къартбабай къызыны динълемей. 
— Дерегедже айдасанъ етер. 


Акъшамгъадже эвде олмагъа керексинъ. 


— Яхшы. 


Абибулланынъ эви койнинъ четинде ерлешкен эди. 

Танъгъа якъын къартбабай къораны ачты. 

Абибулла сюрюни дагъгъа тараф айдады. 

Къартбабасы чешит кенъешлер берип бираз топаллап 
озгъарды, сонъ, ёл ичинде токътап, артындан бакъып къалды. 

Койден баягъы узакълашкъан сонъ, Абибулла къойларны 
дагъгъа бурды. 


Кок агъарып башлагъанда, мал сюрюси кучюк дереден 
таракъкъа бенъзеген къаяларнынъ о бир тарафына кечкен 
эди. 

Айванлар ач олды ве магърашып башладылар. 

Лякин, бу энди хавфлы дегиль эди. 

Абибулла буюк бир таш устюне чекти, къойнундан бир 
баш согъаннен отьмек чыкъарып, бираз къапынды. 

Энди энъ эсас ёл къалды — «Иырлагъан дере». 

Уйле маалинедже онъа етип барса, акъшамлыкъ эвге 
партизанлар къаршылап алырлар. 

Бем-беяз къар устюнде сюрюни тёпеликтен корьмей 
олурмы? 


— Айда! —багъырды Абибулла ве таягъыны ойнатып, 
сюрюни айдады. 

Къой ве эчкилер, къурсагъынадже къаргъа батып, огге 
ынтыла эдилер. 

Абибулланынъ чарыкълары ичине къар толды, ирип, 
бузлай башлады. 

Сувукъ, аджджы ель уфюре эди. 

Сол къолда — тим-тик, къара къая. 

Онынъ уджы булутлар арасында гъайып ола. 

Асырлар бою асыл олгъан тар сокъачыкь шу къаягъа 
япышкъан, ашада исе — учурым. 

Аджеба, къарнен тёшельген бу сокъакъ хавфсызмы экен? 

Я барып да эшильсе? 


Абибулла кокке бакъты, сарылтым араретсиз кунеш 
къаялар артына гизленмеге азыр тура. 

Къой-эчкилер бир-бирлерине башларыны къойып, 
ельнинъ увылдысына динъленелер... 

Партизанлар кельмеди. 


Эгер Абибулла къартбабасы айткъаны киби сюрюни 
ташлап къайтса, ким биле оларнынъ алы не оладжакь?! 

Борилер ашармы, ачлыкъ ве сувукътан арам 
олерлерми?! 

Ойле экен, гъарип айванларны айдагъандан не файда?! 


— Э-э-эй!—деп багъырды Абибулла. 
— Э-э-эй! —деп джевапланды седа. 


«Не исе, кене огге кетмек керек, эрте-кеч партизанлар 
илле расткелирлер»,— деди Абибулла озь-озюне ве сюрюдеки 
елбаш эчкини айдады. 

Эчки юрмейджек олды, лякин, бир-эки таякъ ашагъан 
сонъ, алдгъа ташланды. 

Сюрю онынъ артындан юрьди... 


Башы айланмамасы ичюн, Абибулла ашагъы, учурымгъа 
бакъмамагъа тырыша эди. 

Къая исе сюрю ве огъланчыкъны итеп тюшюреджек киби 
эп коксюни кере эди. 

Къаянынъ артына бурулмагъа бир-къач адым къалгъанда 
Абибулланынъ аягъы астындаки таш еринден кочти ве... 

Абибулла абынды. 

О, тырнакъларынен бузлу кьаянынъ коксюне янышты. 

Къой ве эчкилер урькюп бири-биринен итеклештилер. 

Абибулла зорнен аякъкъа турды ве юзюнеп мермер 
къаягъа таянды. 

Сюрю тар сокъакъта уюлишип тура эди. 


— Айда, айда! —деп Абибулла таягъыны саллады, лякин, 
ушюген элинден таягъы: сыптырылды, ашагъы учып кетти. 

Сюрю еринден къыбырдамады. 

Аксине, арткъа къачаджакъкъа ошай эди. 

Абибулла башындан къалпагъыны чыкъарып, къойларны 
онынънен айдап башлады. 

Елбаш эчки сакъалыны къыбырдатып ильки адымыны 
атты. 

Сюрю арекетке кельди. 


Яйлагъа чыкътылар. 

Сюрю кене токътады. 

Абибулла не къадар тырышса да, сюрю еринден 
къыбырдамады. 


«Десе къашкъырлар?»— деп тюшюнди Абибулла, 
къоркъунен. 

Лякин, шу ан ёлбаш эчки арткъа чевирильди, бир-эки 
секирип, чападжакъ олды, лякин, учурым устюнден беяз 
халат кийген адамлар котерильдилер. 


— Токъта! 

Сен кимсинъ? —деген давуш янъгъырады. 

Беяз халатлы адамларнынъ бойнунда автоматлары, бель 
къушакъларында гранатлары асувлы эди— партизанлар... 

Абибулла козьяшларыны токътатып оламады... 

Партизанлар оны опладылар, сыджакъ тонгъа сардылар 
ве ашаттылар... 


—  Сагь ол, къардашым,— деди партизанлар 
группасынынъ командири. 

— Отрядымызгъа буюк бир бахшыш истирдинъ. 

Анавы учурымгъа атылгъан эчкинъе языкъ амма, биз 
оны да тапып чыкъарырмыз. 

Кой халкъына тешеккюримизни бильдир ве чокъ 
селямлар айт... 


Эки партизан Абибулланы гедже озгъардылар. 

Саба маалинде Абибулла пенджересини къакъты. 

Юкъусыз отургъан ананен къартбаба чапып къапыны 
ачтылар... 


Шу сезлернен арабаджы икяесини битирди. 
Араба тар ве тозлу къышлакъ сокъакъны бойлап кете 
эди. 


— О огълан шимди къаерде я?—деп сорады Салим. 


— О огълан шимди сизнинъ къышлагъынъызда яшай, — 
деди кулип арабаджы. 


Балалар тюшюнджели бир-бирлерине бакътылар. 
— Ким о?—деп сорады кене Салим. 
Абибулла агъа, къамчысыны силькитип, атыны 


ашыкътырды ве индемеди. 
Олар Суннат агъанынъ эвине якъынлаша эдилер. 


## Къаядаки портрет 


Мердан элиндеки китапны япып, диванда тазе 
газеталарны козьден кечирген бабасына бакъты. 


— Баба, — деп башлады Мердан, — сен дженкте иштирак 
эттим, дейсинъ. 

Я ничюн сенинъ акъкъынъда ич бир китапта язмайлар? 

Сенинъ де Ленин орденинъ бар да! 

Оджапчемиз, Ленин ордени — энъ юксек мукяфаттыр, 
дей. 


Бабасы башыны котерди. 
Огълу тикилип онынъ козьлерине бакъмакъта ве джевап 
беклемекте эди. 


— Мен дженк акъкъында язылгъан пек чокъ китап 
окъудым, — деп девам этти Мердан. 

— Партизанлар акъкъында да. 

Лякин, ич биринде сенинъ акъкъынъда бир сёз биле 
ёкъ... 


Бабасы терен кокюс кечирип, пенджереге бакъты, 
сельби тереклерине козь тикти. 


— Дженкте пек чокъ адамлар Ленин ордени алды, — деди 
агъыр давушнен. 

— Эр кес акъкъында язмакънынъ чареси ёкътыр даа, 
балам... 


— Танышларынъ акъкъында да ёкъмы? 


Бабасы, «къайдан билейим, бармы-ёкъмы?..»—деген 
манада омузларыны къысты. 


— Баба, Ленин орденини насыл алгъанынъны икяе этип 
берсе я!—деди Мердан. 


Бекир акъай козьлюгини чыкъарып, манълайыны 
сильди, терен тюшюнджеге далды. 

Мердан бабасына якъынджа отурып, онынъ агъыр, 
машина ягъы къокъулы элини алды. 

Бабасы баягъы вакъыт козьлерини юмып отурды, сонъра 
яваштан: 


— Ойле олса, динъле огълум, — деди... 


1942 сенесининъ экинджи ярысы кете эди. 

Совет ордусы ярым ададан Тамань шеэрине чекиле эди. 

Душман бар кучюнен къызыл аскерлерни богъаздан 
кечирмемеге тырыша эди. 


Сержант Бекир Сулейманов парчалангъан броневик 
артында юзю къоюн ята эди. 

Къамачавда къалув телюкеси акъкъында о бир къач 
сание тюшюнди, сонъра, кене туман къаплап алгъан, патта- 
сатта колеткелер пейда олгъан мейданлыкъкъа козь тикти. 

Бекир автоматындан узун къуршун сырасы 
ягъдыргъанынен, колеткилер гъайып ола эдилер. 

Катерлер Кырмыскъа киби тырышчанлыкънен о бир 
ялыгъа тараф ынтыла эдилер. 


Сол тарафтан немсе танкларынынъ гъыджырдысы 
ЭШИТИЛЬДИ. 
«Бир адым биле арткъа чекильмейджекмиз. 


Сонъки нефесимизгедже шу топракъны 
къорчаланаджакъмыз»,— деп къычыра къарыкъ сеснен 
командир. 


Онъа кимсе джевап бермей. 

Чекильмейджеклерини аскерлер озьлери де билелер. 

Ялыда даа пек чокъ яралы катерге чыкъмакъ невбетини 
беклей. 


Танклар эп якъынлашалар. 

Аскерлер ерге сыкъылып яталар. 

Кескин ташлар оларнынъ беденине биз киби 
санчылалар. 


Бекир къушагъына багълы гранатаны чыкъарып 
азырлады. 

Шу вакъытта онынъ янында снаряд патлады. 

Кокке атеш ве топракъ савурмады, аскерлернинъ устюне 
олюм олып тёкюльди. 


...Бекир бир сание эсини джойгъан киби дуйды. 

Юмрукъларыны сыкъып, огден келеяткъан танккъа 
къаршы атылмагъа ынтылды, амма шу арада кимнинъдир 
кучьлю ве назик эллери елькесинден тутын, ерине яткъызды. 


Бекир бир къач вакъыттан сонъ эмширенинъ муляйим 
сесини эшитти, сыджакъкъанлы юзюне бакъты. 

Сонъ, азачыкъ бурулды, ода ичине тизильген 
кроватьларны корьди. 


— Эеджанланманъ, сиз госпитальдесинъиз,— деди 
эмшире. 
— Пятигорск шеэрининъ госпиталинде. 


Госпиталь шеэр дживарларында ерлешкен. 

Ачыкъ пенджерелерден къарлы къалпакъларыны даа 
быракъмагъан къаяларнынъ сюйрю уджлары корюнип тура. 

Яралылар бу хош манзарагъа авесликнен козь тике, 
ешилликлер ве топракъ къокъусы оларны саргъушлата эди. 


Фронт гудюрдиси шеэрге кунь сайын якъынлаша. 
Бекирге татлы хаялларгъа далмагъа кедер эте. 


Бекир аякъ устюнде турмагъа меджалы олгъаныны 
сезгенинен, —топаллай-топаллай, кроватьларны тутып, 
пенджере къаршысына кельди. 

Тышарыгъа козь ташлагъанынен айретнен къатып 
къалды: къаршыдаки Машук къаясындан онынъ козьлерине 
Ленин тикилип бакъып тура эди. 

Бекир козьлерини сильди. 

Ёкъ, бу тюш дегиль. 

Къаядан Ленин бакъып тура. 

Къадирли козьлер, ачыкъ манълай... 

Бекир, янашасына къомшу аскер келип токътагъаныны 
дуймай къалды. 


— Десе явузлар мында да келип чыкъаджакълар? 
Бекир сескенип онъа тараф чеврильди: 


— Ёкъ! 
Олар мында келялмазлар! 


Аскер пенджере янында турды да, ресимге ишарет этип: 
— Бу ресимнинъ тарихыны билесинъми? 
— деп сорады. 


Бекир башыны саллады, сонъ кисесини чыкъарып, сигар 
ясады. 


— Ойле олса, динъле. 

Мен санъа айтайым, — деди аскер. 

— 1925 сенеси Пятигорскта казак ве кавказ къадын- 
къызларынынъ Биринджи съезди топлангъан эди. 

Белли шей, шорбаджылар бир чокъ белли адамларны- 
языджы, шаир, артист ве рессамларны мусафирликке 
чагъыргъанлар. 

Шу адамларнынъ арасында Николай Щуклин деген 
рессам да бар экен. 

Онда эшиткен шенлеринден гъурурлангъан Шуклин 
съездге мисли корюльмеген бир портрет такъдим этмеге сез 
берген. 

Эбет, онынъ сёзлерини эльчырпмаларынен къаршылап 
алгъанлар, лякин, эксериси онынъ сёзлерине инанмагъан. 

Амма Щуклин экинджи куню бутюн кереклерини топлап, 
бир къач ярдымджысынен дагъ тарафкъа ёл ала. 

Чокъ сайлаштыргъан сонъ бир къаяны бегене. 

онынъ уджунда оськен терекке сыджым багълайлар. 

Сыджымнынъ бир уджунен рессам озюни багълап, 
къаянынъ тик дивары бою ашагъы эне. 

Рессам къаянынъ ортасында — ерден дерт юз метр 
юксекликте ресим япмагъа башлай. 


Аскер бираз токъталып, ресимге тикильди, сонъра: 
— Тютюнинъден берчи, бир яхшы къокъуй, — деди. 
Бекир кисесини узатты: 


— Якъ, онынъ дамы да къокъусы кибидир, — деди. 

— Кери чекильгенимизде, коюмизден кечмеге къысмет 
олды. 

Сагълыкълашкъанда бабам бир торба алып чыкъкъан 
эди. 

Ана топрагъымда оськен тютюн бу, онынъ ичюн бу 
къадар лезетлидир. 

Буюр, къардашым. 


Аскер сигарыны якъкъанынен оксюрип башлады, 
козюнде пейда олгъан яш тамчыларыны сюртип, икяесннн 
девам этти: 


— Иште, съезд озь ишини битиреджек куню Шуклин 
кене сёзге чыкъа: 


«Достлар, — дей о. 

— пенджереге бакъсанъыз, сёзюмнинъ астындан 
чыкъкъанымны корерсинънз. 

Ильичнинъ шу портретини сизинъ съездге такъдим этем. 

Ресим кичкене экен деп тюшюнменънз, узакътан шойле 
корюне, акъикъатта исе онынъ колеми он секиз квадрат 
метрдир!..» 


Узакътан эп топ гудюрдиси эшитиле эди. 
Госпитальнинъ диварлары силькинип-силькинип ала 
эдилер. 


— Екъ, фашистлерни мында йибермезлер, — деди Бекир 
тюшюнджели давушнен... 


Бир къач кунь кечти. 

Фронт гудюрдиси эп якъынлаша эди. 

Яры гедже маалинде палатагъа юзю бем-беяз агъаргъан 
эмшире чапып кирди. 

Аякъ устюнде турмагъа къувети еткенлерни тышары 
чыкъмагъа давет этти. 

Эмширелер носилкаларнен агъыр яралыларны ташый 
эдилер. 

Азбарда бир къач машина моторыны чалыштырып тура 
эди. 

Госпитальнинъ баш экими, немселернинъ бир группасы 
шеэрге киргенлерини, госпитальнинъ аджеле эвакуация 
япыладжагъыны айтты. 


Эм керчектен, шеэр тарафтан автомат тасырдысы, 
гранаталарнынъ патлавы эшитиле эди. 
Бекир экимге якъынлашты. 


— Полковник аркъадаш, — деди 0,— бизим 
чокъумызнынъ силя алып немселерге къаршы чыкъмагъа 
кучюмиз бар. 

Бизге силя беринъиз. 


=— Берирмиз,— деди полковник, — силяланып колоннаны 
озгъарырсынъыз. 


Машиналар чыракъларыны якъмайып, яваштан дагъ 
ёлуны бойлап кете эдилер. 

Фашистлернинъ танклары апансыздан пейда олдылар. 

Олар огдеки машиналаргъа чапкъылдылар. 

Сынаяткъан агъачларнынъ тасырдысы, яралыларнынъ 
инълеви, къуршун давушлары — эписи бир ерге къошулды. 

Бекир, янына авдарылгъан машинадан зорнен сюйрелип 
ЧЫКЪТЫ. 

Янаяткъан машиналарнынъ ярыгъында дагъ тарафкъа 
чекилеяткъан аскерлерни корьди. 

Бекир буюк бир ачувнен танкларгъа къаршы бир къач 
невбет къуршун ёллады, сонъра достлары артындан чапты. 


Аскерлер мейданлыкъкъа чыкъкъанда, къаялар 
артындан, къангъа боялгъан киби, къып-къырмызы кунеш 
корюнди. 

Аскерлер ерлеринде токътап къалдылар. 

Къаршыдаки къаядан Ленин бакъып тура эди. 


— Немселер келе! — деди кимдир. 

Эр кес ерге ятты. 

Фашистлер бир къамбурлашкъан къаянынъ устюнде, 
узун сырагъа тизилип, бир-бирлери артындан Лениннинъ 
ресими оюлгъан къая тарафкъа кете эдилер. 

Аскерлер бир сез айтмайып оларгъа къаршы 
бурулдылар. 


Немселер къаяны бутюн кунь штурм яптылар. 

Бекир, патрон икътисад этмек ичюн, ашагъы таш 
юварлатмакъ къарарына кельди. 

Амма къаяны къорчалайыджылар да эп эксиле эдилер. 

Къаранлыкъ тюшип, немселер атешни токътаткъан 
маальде, дёрт солдат къалгъан эди. 

Къаранлыкъ къаяны да, аскерлерни де сакълады. 

Бекир одун топлап, къая янында буюк атеш якъмакъны 
теклиф этти. 


Атеш ярыгъы Лениннинъ портретини айдынлатты. 
Лениннинъ ресмини бутюн шеэр ве онынъ 
дживарларындаки кой эалиси коре эди. 


Запт этильген шеэр устюнде Лениннинь портрети 
парылдагъаны фашистлернинъ зытына тийди. 
Олар топ ве пулеметлардан атеш ягъдырып башладылар. 


Къуршун ве снарядлар къаягъа урула, джансызланып 
ерге тюше эдилер. 
Амма портретке зиян кетирип оламай эдилер. 


Къая янындаки атеш сабагъадже янып чыкъты. 
Онынъ ярыгъыны узакъ дагъдаки партизанлар да 
корьдилер. 


Танъ аткъанынен немселер кене штурмгъа башладылар. 
Къая къорчалайыджыларнынъ патронлары битти, амма 
Бекир: 


— Бир адым биле чекильмейджекмиз, — деди. 
— Ленин бизге бакъып тура. 


Уруш ярым кунь даа девам этти. 

Бекир бир озю къалды. 

Немселер буны бильселер де, огге буюк сакътлыкъ ве 
къоркъунен джылыша эдилер. 


— Келинъ, йыртыджылар, келинъ... — дей Бекир тозгъа 
ве къангъа булангъан янакъларыны силип. 

Сонъра автоматыны котерип атып, белине асувлы 
къамасыны чыкъара... 


Шу ан фашистлернинъ устюне атеш бораны авдарылды. 

Чевредеки къаяларнынъ устюнден пулемет атыла эди. 

Бекир партизанлар ярдымгъа етишип кельгенини 
анълады. 


Бир къач куньден Пятигорскны совет ордусы азат этти. 
Къызыл аскерлерни енъильмеген Ленин сыджакъ 
тебессюмнен къаршылап алды... 


...Икяесини битирип, Бекир агъа терен кокюс кечирди. 
Мердан узакъ вакъыт сусып отурды. 


Сонъ: 
— О портрет аля даа бармы? —деп сорады. 


— Бар. 
Энди онъа Ленин къаясы дейлер. 


Онынъ янында талебелерни пионерге, пионерлерни исе 
комсомолгъа къабул этелер. 


— Мен оны корьмек истейим. 


— Корерсинъ, огълум, корерсинь. 
</аос> 


